ຫວຽດນາມ​​ລົດ​ຄ່າ​ ເງິນດົງ​ ລົງ 9.3 ​ເປີ​ເຊັນ
ສະພາວະເງິນເຟີ້ໃນຫວຽດນາມ ກໍາລັງສົ່ງຜົນກະທົບ ຢ່າງຮ້າຍແຮງຕໍ່ຄົນງານທົ່ວໄປ.
ເມື່ອໝໍ່ໆມານີ້ ຫວຽດນາມໄດ້ລົດຄ່າເງິນດົງຂອງຕົນລົງ 9 3 ເປີເຊັນ ໃນການແລກປ່ຽນກັບເງິນໂດລາສະຫະລັດ ພວກນັກວິເຄາະກ່າວວ່າ ສະພາ ວະເງິນເຟີ້ທີ່ກໍາລັງສູງຂື້ນນັບມື້ນັ້ນ ໄດ້ເຮັດໃຫ້ການດໍາລົງຊີວິດຂອງພວກຄົນງານຊາວຫວຽດນາມຫລາຍໆຄົນ ຕ້ອງຝືດເຄຶອງໄປຕາມໆກັນ ທອງປານ ມີເລຶ່ອງນີ້ມາສະເໜີທ່ານໃນອັນດັບຕໍ່ໄປ ຈາກລາຍງານທີ່ຜູ້ສື່ຂ່າວວີໂອເອ ນາຍ Mike Ives ສົ່ງມາຈາກຮ່າໂນຍ ລາຄາເຄຶ່ອງອຸບປະໂພກບໍລິໂພກຢູ່ໃນຫວຽດນາມ ໃນເດືອນ ມັງກອນຜ່ານມາ ແມ່ນໄດ້ຖີບຕົວຂື້ນສູງ ແພງກ່ວານຶ່ງປີ ຜ່ານມານັ້ນ ຫລາຍກວ່າ 12 ເປີເຊັນ ຈາກຜົນກະທົບ ຂອງລາຄາອາຫານ ນໍ້າມັນເຊື້ອໄຟ ແລະເຄື່ອງໃຊ້ສອຍ ປະຈໍາບ້ານ ທີ່ຖີບຕົວສູງຂື້ນນັບມື້ນັ້ນ ສະພາວະເງິນເຟີ້ ໃນລະດັບສູງແມ່ນກໍາລັງສ້າງຄວາມກົດດັນໃຫ້ແກ່ພວກ ຄົນງານໄປຕາມໆກັນ //ສຽງ// ນາຍ ຫງວຽນ ຮຸຍ ທິນ ເປັນຄົນຂັບລົດເມຫລືລົດປະຈໍາ ທາງໃນຕົວເມືອງຫລວງຮາໂນຍ ລາວກ່າວວ່າ ລາວມີ ຄວາມເດືອດຮ້ອນບໍ່ກຸ້ມຢູ່ກຸ້ມກິນຈາກເງິນ 250 ໂດລາ ຕໍ່ເດືອນຂອງລາວນັ້ນ ນາຍທິນເວົ້າວ່າ ເຖິງແມ່ນຫວຽດນາມໄດ້ມີການເຕີບໂຕທາງເສດຖະກິດມາໄດ້ນຶ່ງທົດສະວັດກໍຈິງ ແຕ່ຫວຽດ ນາມກໍມີຂາດດຸນການຄ້າ ໃນມູນຄ່າທີ່ສູງເຖິງ 12,400 ລ້ານໂດລາ ເມື່ອປີຜ່ານມານີ້ ແລະ ອັດຕາເງິນເຟີ້ກໍສູງກາຍ 11 ເປີເຊັນໃນປີນັ້ນ ເຖິງແມ່ນລັດຖະບານພະຍາຍາມຈະຄວບຄຸມ ໄວ້ບໍ່ໃຫ້ເກີນ 8 ເປີເຊັນກໍຕາມ ເພື່ອຄວບຄຸມສະພາວະເງິນເຟີ້ແລະຕັດການຂາດດຸນການຄ້າລົງໃຫ້ໄດ້ນັ້ນ ຫວຽດນາມໄດ້ລົດຄ່າເງິນດົງຂອງຕົນລົງ 9 3 ເປີເຊັນ ໃນການແລກປ່ຽນກັບເງິນໂດລາສະຫະລັດ ໃນເດືອນແລ້ວນີ້ ຊຶ່ງເປັນຄັ້ງທີ່ສີ່ ນັບຕັ້ງແຕ່ປີ 2009 ມາ ທັງສອງບໍລິສັດຈັດອັນດັບຄວາມໜ້າໄວ້ວາງໃຈໃນດ້ານສິນເຊື່ອ ຄືບໍລິສັດ Moody Investors Service ແລະ ບໍລິສັດ Standard & Poor’s ໄດ້ລົດລະດັບຄວາມໜ້າເຊື່ອຖືໃນການຊໍາລະໜີ້ສິນຂອງຫວຽດນາມລົງ ໃນເດືອນທັນວາປີຜ່ານມາ ຫລັງຈາກກຸ່ມບໍລິສັດສ້າງເຮືອກໍາປັ່ນ Vinashin ທີ່ເປັນຂອງລັດນັ້ນ ຜິດສັນຍາຈ່າຍຄ່າໜີ້ງວດນຶ່ງເປັນເງິນ 600 ລ້ານໂດລາ ການທີ່ຫວຽດນາມມີລະດັບຄວາມໜ້າເຊື່ອຖື ທີ່ຕົກຕໍ່າລົງໄປກວ່າເກົ່ານັ້ນ ມັນຈຶ່ງເປັນການ ຍາກຂຶ້ນ ສໍາລັບຫວຽດນາມທີ່ຈະກູ້ຢືມເງິນຈາກຕ່າງປະເທດໄດ້ ທ່ານ ອາດັມ ແມ໊ກຄາທີ ຫົວໜ້າຄະນະນັກເສດຖະສາດປະຈໍາບໍລິສັດໃຫ້ຄໍາປຶກສາ Mekong Economics ໃນຫວຽດນາມ ກ່າວວ່າ ເສດຖະກິດຂອງຫວຽດນາມຍັງບໍ່ໄດ້ ຢູ່ໃນຂັ້ນວິກິດການເທື່ອ ແຕ່ສະພາວະເງິນເຟີ້ແມ່ນກໍາລັງສົ່ງຜົນກະທົບຢ່າງຮ້າຍແຮງຕໍ່ ພວກຄົນງານທົ່ວໄປ ທ່ານແມກຄາທີເວົ້າວ່າ ທ່ານແມກຄາທີກ່າວຕໍ່ໄປວ່າ ນອກນີ້ແລ້ວ ສະພາວະເງິນເຟີ້ກໍຍັງສ້າງຄວາມລໍາບາກຫລາຍ ຂື້ນ ໃຫ້ແກ່ຊາວຫວຽດນາມຖານະປານກາງ ທີ່ຈະຊື້ບ້ານເຮືອນໄດ້ ພວກນັກວິເຄາະຕະຫລາດການເງິນບາງຄົນ ໄດ້ຍ້ອງຍໍຊົມເຊີຍຫວຽດນາມທີ່ລົດຄ່າເງິນດົງຂອງຕົນລົງ ໂດຍກ່າວວ່າ ຄ່າເງິນດົງໃໝ່ນັ້ນແມ່ນສະທ້ອນເຖິງລາຄາສິນຄ້າຕ່າງໆໄດ້ດີ ກວ່າຢູ່ຕາມຕະຫລາດມືດ ບ່ອນທີ່ພວກພໍ່ຄ້າແມ່ຄ້າທັງຫລາຍ ພາກັນເອົາເງິນດົງ ໄປແລກ ປ່ຽນເອົາຄໍາແລະເງິນໂດລານັ້ນ ແຕ່ພວກນັກເສດຖະສາດຄົນອື່ນໆອີກ ເຕືອນວ່າ ລັດຖະ ບານອາດຈະຕ້ອງໄດ້ປະຕິບັດການເພີ່ມຕື່ມ ເພື່ອຄວບຄຸມສະພາວະເງິນເຟີ້ ບໍ່ໃຫ້ຖີບຂື້ນຕື່ມ ແລະປົກປ້ອງເສດຖະກິດເອົາໄວ້